NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1995/2008

 **833a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo, životné prostredie a ochranu prírody a Výboru Národnej rady Slovenskej republiky pre verejnú správu a regionálny rozvoj o výsledku prerokovania vládneho návrhu zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833)** **v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1167 z 28. novembra 2008 pridelila vládny návrh zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre pôdohospodárstvo, životné prostredie a ochranu prírody
* Výboru Národnej rady Slovenskej republiky pre verejnú správu a regionálny rozvoj

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

 **s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 443 zo dňa 3. februára 2009)

- Ústavnoprávny výbor Národnej rady Slovenskej republiky ( uzn. č. 552 zo dňa 27.

 januára 2009 )

* Výbor Národnej rady Slovenskej republiky pre pôdohospodárstvo, životné prostredie a ochranu prírody ( uzn. č. 347 zo dňa 27. januára 2009 )
* Výbor Národnej rady Slovenskej republiky pre verejnú správu a regionálny rozvoj( uzn. č. 251 zo dňa 22. januára 2009 )

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. V čl. I § 2 ods. 1 sa v prvej vete za slovami „vlastníkom stavby4)“ vypúšťa čiarka a vkladá sa za slová „(ďalej „len vlastník stavby“).“

Ide o gramatickú a súčasne legislatívno-technickú pripomienku, ktorou sa sleduje gramatické a významové zosúladenie; slovná konštrukcia “prechodom z vlastníctva štátu bez majetkovo právneho usporiadania“ označuje *spôsob* nadobudnutia vlastníctva stavby, a nie to, že obec alebo VÚC prechodom z vlastníctva štátu bez majetkovoprávneho usporiadania vlastníctva k pozemkom môže poskytnúť náhradný pozemok.

**Výbor NR SR pre financie, rozpočet a menu**

**Výbor NR SR pre verejnú správu a regionálny rozvoj**

**Ústavnoprávny výbor NR SR**

**Výbor NR SR pre pôdohospodárstvo, životné prostredie a ochranu prírody**

**Gestorský výbor odporúča schváliť.**

1. V čl. I § 3 ods. 1. sa slová „Konanie o nariadení pozemkových úprav5)“ nahrádzajú slovami „Konanie o začatí pozemkových úprav5)“.

Ide o legislatívno-technickú pripomienku, ktorej účelom je zosúladenie pojmov použitých v zákone č. 330/1991 Zb. o pozemkových úpravách.

**Výbor NR SR pre pôdohospodárstvo, životné prostredie a ochranu prírody**

**Gestorský výbor odporúča neschváliť.**

1. V čl. I § 3 ods. 2 sa na konci vypúšťajú slová „(ďalej len „správca“)“.

Legislatívno-technická pripomienka odstraňujúca nadbytočnú legislatívnu skratku, ktorá sa v ďalšom texte návrhu zákona nevyskytuje.

**Výbor NR SR pre pôdohospodárstvo, životné prostredie a ochranu prírody**

**Gestorský výbor odporúča neschváliť.**

1. **Nový bod**

Za čl. III. sa vkladá nový čl. IV, ktorý znie:

**Čl. IV.**

Zákon č. 483/2001 Z. z. o bankách v znení zákona č. 430/2002 Z. z., zákona č. 510/2002 Z. z., zákona č. 165/2003 Z. z., zákona č. 603/2003 Z. z., zákona č. 215/2004 Z. z., zákona č. 554/2004 Z. z., zákona č. 340/2004 Z. z., zákona č. 341/2004 Z. z., zákona č. 747/2004 Z. z., zákona č. 69/2005 Z. z., zákona č. 214/2006 Z. z., zákona č. 644/2006 Z. z., zákona č. 209/2007 Z. z., zákona č. 659/2007 Z. z., zákona č. 297/2008 Z. z. a zákona č. 552/2008 Z. z. sa mení a dopĺňa takto:

V § 27 sa za odsek 14 vkladá nový odsek 15, ktorý znie:

„ (15) Banka a pobočka zahraničnej banky na území Slovenskej republiky je pri peňažných platbách v hotovosti vrátane vkladov povinná prijímať eurobankovky a euromince bezodplatne a bez obmedzenia ich nominálnej štruktúry alebo ich celkového počtu.“

Ďalšie články sa primerane prečíslujú.

Zavedenie jednotnej európskej meny euro prinieslo bankovky a mince, ktoré majú niekoľkonásobne vyššiu hodnotu ako mali mince slovenskej koruny. Občania automaticky manipulujú s väčším počtom bankoviek a mincí. Pri bežnom hotovostnom platobnom styku sa tak automaticky uplatňuje viac mincí ako pred zavedením eura. To sa ukazuje aj v tržbách malých podnikateľov. Práve tí sú najviac zaťažení manipuláciou s väčším množstvom bankoviek a mincí. A za súčasných podmienok sú to práve oni, ktorí sú pri vkladaní svojich tržieb na účet v banke vystavení neoprávnenej zvýšenej miere poplatkov zo strany bánk.

Uvedená novela zákona reaguje na súčasnú nevýhodnú situáciu hlavne občanov - podnikateľov, ale aj bežných občanov. Zavedením nástroja obmedzujúceho banky na území Slovenskej republiky vyberať poplatok za spracovanie prijatých peňazí sa týmto občanom zmierni znevýhodnená situácia, do ktorej sa vplyvom zavedenia spoločnej európskej meny euro dostali.

V konečnom dôsledku banky a pobočky zahraničnej banky sú podľa tohto zákona povinné pri výkone svojej činnosti postupovať obozretne s tým, že nebude v prvom rade poškodzovať záujmy ich klientov.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. IV.**

Čl. IV znie:

„Tento zákon nadobúda účinnosť 1. júla 2009 okrem čl. IV, ktorý nadobúda účinnosť dňom vyhlásenia.“.

Úprava nadobudnutia účinnosti je potrebná z titulu novelizácie zákona o bankách.

**Výbor NR SR pre financie, rozpočet a menu**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1, 4, 5 hlasovať spoločne s návrhom gestorského výboru **schváliť**.

O bodoch spoločnej správy č. 2, 3 hlasovať s návrhom gestorského výboru **neschváliť**.

**V.**

Gestorský výbor na základe stanovísk výborov k vládnemu návrhu zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

vládny návrh zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov (tlač 833a) bola schválená uznesením gestorského výboru č. 444 z 3. februára 2009. Výbor určil poslanca **Borisa Hradeckého** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 3. februára 2009

**Jozef B u r i a n**

**predseda**

 **Výboru NR SR pre financie, rozpočet a menu**